Keskeisissä kilpailijamaissa Ruotsissa ja Tanskassa työtunti maksaa yritykselle selvästi enemmän kuin Suomessa. Työn hinta on silti pitkässä juoksussa kallistunut Suomessa eniten.

Yksikkötyökustannus = palkkakehityksen suhde tuottavuuden kehitykseen. Yksikkötyökustannuksesta voi vetää johtopäätöksiä siitä, miten kilpailukykyinen maa on. Tässä nouseva käyrä viittaa menetettyyn kilpailukykyyn.

Työn hinta on Suomessa noussut kilpailijoihin nähden eniten. Niin sanottu yksikkötyökustannus on noussut viime vuosikymmenen puolivälistä yli 20 prosenttia. Saksassa nousu on ollut tästä alle puolet.

Työtunti maksaa Suomessa keskimäärin 31,10 euroa. Palkkaa ja palkkioita tästä on vajaat 25 euroa, kun loput ovat työnantajan sosiaalivakuutusmaksuja ja sivukuluja.

Tiedot käyvät ilmi valtiovarainministeriölle toimitetusta raportista.

Viime vuosien noususta huolimatta voi sanoa, että eräisiin kilpailijamaihin verrattuna työvoima on Suomessa halpaa.

Yle Uutisgrafiikka

Julkisuudessa on puhuttu paljon Suomen kilpailukyvyn heikkenemisestä ja työn valumisesta alempien kustannuksien maihin. VM:n selvityksessäkin Espanja, Portugali, Viro, Unkari ja Puola maksavat työtunnilta palkkaa ja palkkioita keskimäärin alle 10 euroa.

Sen sijaan Suomen kaltaisissa, korkean koulutustason vientitalouksissa työtunti maksaa yritykselle saman verran tai enemmän. Kuviosta ilmenee, että saksalainen työ on Suomen hintaluokkaa. Ruotsi ja Tanska ovat Suomeenkin nähden kalliin työn maita.

Saksalaiset palkankorotukset olivat vuosien ajan hyvin maltillisia, mutta viime vuonna niitä nostettiin ripeästi. Esimerkiksi metallialalle syntyi yhteensä 5,6 prosentin korotussopimus Baijerissa.

Tanskassa työmarkkinat sen sijaan puhuvat varsin samaa kieltä kuin Suomessa: kilpailukyky heikkenee eikä palkkoja ole varaa korottaa.

Työn hintaa Suomessa ja kilpailijamaissa tutki tulo- ja kustannuskehityksen selvitystoimikunta (siirryt toiseen palveluun).